ЛъэсырызекIуэхэр зыхуэсакъыжыркъым
2018 гъэм ебгъапщэмэ, мы гъэм машинэ зыжьэхэуа лъэсырызекIуэхэм я бжыгъэр процент 31-кIэ нэхъ мащIэ хъуащ. Арами, 2019 гъэр къызэрихьэрэ Къэбэрдей-Балъкъэрым и гъуэгухэм лъэсырызекIуи 138-рэ хэту насыпыншагъэ къыщыхъуащ. Абыхэм ящыщу 117-м я узыншагъэм сэкъатышхуэ игъуэтащ, цIыху 30-р фэбжьым къелакъым.
Ди щIыналъэм машинэ зэжьэхэуэхэм я бжыгъэр куэдыIуэ щыхъуауэ къалъытэри, иужьрей зэманым ГИБДД-м лэжьыгъэшхуэ иригъэкIуэкIат, гъуэгум зэрытет хабзэхэр къызэпызыудхэр къэубыдыным, абы цIыху гъащIэ зэрепхар рулыр зыIыгъхэмрэ лъэсырызекIуэхэмрэ гурагъэIуэным теухуауэ. КъБР-м и Правительствэм Гъуэгум шынагъуэншагъэр къыщызэгъэпэщынымкIэ и комиссэм и зэIущIэ мызэ-мытIэу зэхэтащ. Фигу къэдгъэкIыжынщ гъуэгум зэрытет хабзэр къызэпызыудахэмрэ административнэ Iуэху къызыхуаIэтахэмрэ сом мелуан бжыгъэхэр зэрапшыныжар, ауэ абыи нэхъ мащIэ ищIыркъым гъуэгум щыгъэзэщIэн хуей хабзэхэр къызыфIэмыIуэхухэр.
Дауи, машинэ зезыгъакIуэхэм я къуаншагъи хэлъщ мы Iуэхум, ауэ лъэсырызекIуэхэр щраудкIэ, нэхъыбэм хабзэм ебэкъуауэ къыщIэкIыр иужьрейхэращ. Псалъэм папщIэ, куэдрэ долъагъу лъэсырызекIуэхэр гъуэгум щызэпрыкI щIыпIэм нэс кIуэн щхьэхыу, езыхэр здыхуейм деж щызэпрыжу. КъищынэмыщIауэ, светофорыр плъыжьу къаблэми, ар къизымыдзэ щыIэщ. Абы и закъуэкъым, къэувыIауэ щыт машинэм ипэмкIэ къыпожэкIри, гъуэгум къытолъадэ. Дауи, шэщIауэ кIуэ машинэр къэувыIэфынукъым апхуэдэм деж. Ар балигъхэми сабийхэми къагурыIуэркъым. Зыщывмыгъэгъупщэ: машинэ къэувыIам и щIыбагъымкIэщ цIыхур къызэрыпекIуэкIыр, абы иужь иту сэмэгурабгъумкIэ къакIуэ машинэхэм укъалъагъун папщIэ!
Мы гъэм машинэм пэщIэхуа лъэсырызекIуэхэм я зэхуэдитIым (цIыху 70-м) ар жэщущ къащыщыщIар. Тхьэмахуэ кIуам къриубыдэу цIыхуитI хэкIуэдащ апхуэдэ къэхъугъэм.
Фырэ Анфисэ.
